Втора жертва на коронавируса у нас и 10 нови заразени. Така общо случаите стават 41.

Почина 74-годишният мъж, който беше настанен в Пирогов и чиято съпруга беше първата жертва. Новите заразени са от различни възрастови групи. Двама от тях са роднини на вече приети във ВМА.

Тази сутрин почина 74-годишния пациент, който беше приет в Пирогов на 8-ми март и диагностициран с коронавирус. Възрастният мъж беше приет в лечебното заведения в тежко здравословно състояние и хронични белодробни проблеми. От оперативния щаб посочиха, че случаите не са обвързани един с друг и има 3 гнезда на инфекция, които са абсолютно независими едно от друго - в Плевен, Габрово и София, като в София повечето случаи нямат връзка помежду си. Затова поведението на хората е много важно - по-бавното увеличаване на броя на случаите ще даде шанс на здравната система да издържи.

От новите положителни проби, две са на роднини на вече приети с коронавирус пациенти във ВМА. Другите са на хора с оплаквания, след като са се върнали от чужбина. В момента полицията ги издирва на адресите, защото докато се чакат резултатите, им е наложена домашна карантина.

Проф. Венцислав Мутафчийски, началник на Националния оперативен щаб: Много от тях имат много ясен профил, това което търсехме още от началото, единият пътувал от Дания, другия пътувал от Брюксел.

5 пациенти без оплаквания, но с позитивни проби за коронавирус, са в Белодоробната болница.

Проф. Венцислав Мутафчийски, началник на Националния оперативен щаб: Във ВМА има 9 пациента с коронавирусинфекция с оплаквания и от средно-тежко състояние нагоре. В Пирогов двамата починали, но късно снощи се потвърди и един случай от болницата "Свети Наум" и е прехвърлен в Пирогов.



В Пловдив, в интензивното отделение на болница „Свети Мина" от белодробна емболия е починала 84-годишна жена. Лекарите от кардиологичното отделение са притеснени, че причината може да е коронавирус. На жената обаче не е взета проба.

Цветан Деведжиев - началник на кардиологичното отделение в болница „Свети Мина": Вчера в 11 часа получихме резултата от рентгеновите изследвания даден от доцент Хаджигеоргиев, където според него и Американската асоциация по образна диагностика съвпадат промените в графията на белия дроб, с тези, които ги използват американците като доказателствен материал за така наречената коронавирус пневмония.

От Регионалната здравна инспекция съобщиха обаче, че снощи в болницата е бил изпратен консултант - инфекционист, който след преглед е отхвърлил диагнозата за коронавирус.

Д-р Ваня Танчева-Манчева, директор РЗИ-Пловдив: Инфекционистът е отхвърлил тази диагноза. При положение че инфекционистът има становище, аз не мога да тръгна да вземам проби. То не е и мое задължение.

От болница „Свети Мина" ще поискат утре да се извърши аутопсия и да се изпратят проби за изследване в лабораторията в Стара Загора. От Националния оперативен щаб заявиха за БНТ, че не коментират недоказани с лабораторно изследване случаи.